**Rita Ruduša** (dzimusi 1966. gadā) ir latviešu žurnāliste, redaktore, tulkotāja un žurnālistu organizāciju vadītāja.

Biogrāfija
----------

Rita Ruduša sākusi darbu Latvijas žurnālistikā 1990. gadu sākumā. Pirmā darba vieta - Latvijas Radio Ziņu dienests, kam sekoja Maskavas korespondenta darbs laikrakstā "Diena". Rita Ruduša bija žurnāla "Rīgas Laiks" dibinātāju vidū 1993. gadā, bet 1995. gadā pārcēlās uz Prāgu, lai pievienotos "Radio Brīvā Eiropa" latviešu redakcijas komandai. Viņa nostrādāja raidījumu vadītājas un žurnālistes amatā līdz 2001. gadam, kad atgriezās Latvijā un laikrakstā "Diena", kur bija biznesa ziņu un vēlāk - Rīgas un novadu ziņu redaktore. Rudušas biogrāfijā ir arī sabiedriskās politikas portāla politika.lv galvenā redaktora darbs un trešā atgriešanās "Dienas" redakcijā - 2008. gadā, kad viņa kļuva par laikraksta Eiropas korespondenti Londonā. No "Dienas" redakcijas R. Ruduša aizgāja 2009. gada oktobrī reizē ar galveno redaktori Nelliju Ločmeli un vairākiem vadošajiem žurnālistiem, protestējot pret necaurspīdību par laikraksta finansētājiem un patiesā labuma guvējiem pēc īpašnieku maiņas.

Pēc aiziešanas no "Dienas" R. Ruduša vēl vairākus gadus turpināja strādāt Londonā, pievēršoties mediju pētniecībai - no 2010. līdz 2013. gadam Ruduša bija reģionālā redaktore Atvērtās sabiedrības fonda (*Open Society Foundations*) digitālo mediju projektā *Mapping Digital Media*. Pēc atgriešanās no Londonas, no 2013. gada R. Ruduša bija Latvijas Televīzijas (LTV) informatīvi-dokumentālo, ziņu un sporta raidījumu satura redaktore.

2015. gadā R. Ruduša sāka vadīt Baltijas Mediju izcilības centru, Baltijas mediju organizāciju, kuras mērķis ir panākt pozitīvas pārmaiņas mediju vidē un veicināt žurnālistu profesionālo izaugsmi, kā arī stiprināt mediju lietotāju kritisko domāšanu.

No 2017. gada jūnija uz gadu R. Ruduša bija arī Latvijas Žurnālistu asociācijas (LŽA) valdes priekšsēdētāja.

2020. gada janvārī R. Ruduša atgriezās Latvijas Televīzijā, kur pilda Programmu daļas direktores pienākumus.

R. Ruduša ir arī grāmatas autore - 2012. gadā iznāca "Pagrīdes citādība. Homoseksuāļi Padomju Latvijā", kurā dokumentēti padomju gados dzīvojošu homoseksuāļu un transpersonu dzīves stāsti. R. Ruduša ir arī vairāku tulkojumu autore, citu vidū – arī Vāclava Havela "Vēstules Olgai". R. Ruduša turpina žurnālistisko darbību un regulāri publicē rakstus portālā Satori.

Atsauces
--------

1. ↑  «LinkedIn Rita Ruduša».[novecojusi saite]
2. ↑  «Festivāls "LAMPA 2020" , dalībnieki».
3. 1 2 3 4  «Rita Rudusa — LinkedIn».[novecojusi saite]
4. ↑  «Vairāki darbinieki pamet laikrakstu "Diena"».
5. ↑  «Par Baltijas Mediju izcilības centra izpilddirektori ievēlēta Rita Ruduša». *Ziņas* (latviešu). Skatīts: 2018-03-16.
6. ↑  «Par mums». Arhivēts no oriģināla, laiks: 2017-08-15. Skatīts: 2018-03-16.
7. ↑  «Latvijas Žurnālistu asociāciju vadīs Rita Ruduša». Skatīts: 2018-03-16.
8. ↑  «LTV Programmu daļā darbu uzsāk Ruduša un Saulītis». delfi.lv. 2020. gada 6. janvārī. Skatīts: 2020. gada 11. janvārī.
9. ↑  *Pagrīdes citādība. Homoseksuāļi Padomju Latvijā*. ISBN 9789984872360.
10. ↑  «Satori autora profils - Rita Ruduša».

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 295244700
* LCCN: n2013000697
* ISNI: 0000 0003 9990 5194
* GND: 1077469950

 |

 |